Onsdag var det storkontroll i området Bø-Sauherad i Telemark. Det endte med flere reaksjoner, men det var én ting som utmerket seg, skriver Telemarksavisa.

Storkontrollen som politiet har gjennomført har vært i samarbeid med Tollvesenet og Statens vegvesen, og pågikk fra klokken 12 til klokken 20 onsdag kveld.

Les også om gårdsdagens storkontroll: Storkontroll - politiet stoppet 600 bilister

Det var fokus på absolutt alt når det gjelder trafikksikkerhet.

Satte opp skilt

Blant kontrollene som ble utført, var flere av dem laser-baserte. Til tross for at flere får med seg at slike kontroller gjennomføres, via Facebook og andre apper på mobilen, var det også noen som tydde til en helt annen metode.

Lensmann i Bø og Sauherad, Sigrid Dahl, forteller til TA at politiet stusset da bilistene etter hvert begynte å kjøre veldig sakte.

– Til slutt fikk vi en telefon fra en som hadde observert skiltet som stod lent inntil et sone-skilt på strekningen fra Gvarv mot Bø.

Politiet fikk fjernet skiltet med det samme, og Dahl forteller til TA at hun syns det er trist at folk velger å opptre på denne måten.

– Skiltet uttrykker at det er vi som er fienden, det er helt håpløst.

Hun kan ikke huske at lignende har skjedd tidligere.

556 kontrollerte

Kontrollene til politiet, resulterte i at 556 bilister ble kontroller. Dette er tall uavhengig av Statens vegvesens antall kontroller.

Dahl sier hun er fornøyd med dagens kontroller som tilsammen ga 66 reaksjoner i ulike former:

Blant annet ble 21 bilister tillagt gebyr for å ikke ha brukt bilbelte, 15 fikk forenklet forelegg for å ha brukt mobilen under kjøringen og 12 fikk bot for å ha kjørt for fort.

Ingen ble fratatt førerkortet under dagens kontroller.

"Skal bare..."

Lensmannen understreker at politiet ikke kontrollerer bare for å kontrollere, men ønsker å ha fokus på sikkerheten i trafikken.

– Vi ser blant annet gjentatte ganger at folk i Bø sentrum ikke tar i bruk beltet når de skal ut å kjøre, de "skal bare...".

Hun syns det er overraskende med tanke på at bilkjøring er noe av det farligste vi utsetter oss for i hverdagen.

– Det er en billig forsikring når man kjører og det er merkelig at folk ikke tar i bruk dette for å sikre en tryggere bilferd.

Tollvesenet skriver følgende på Twitter:

Kontrollen i Bø: Politi/Toll til sammen:

Bilbelte: 1166 kontrollert, 20 beltegebyr. Teknisk: 82 kontrollert, 29 kontrollsedler, 6 gebyr, 2 bruksforbud.

Du kan lese mer om bil og trafikk på ta.no – her:

Dømt for fyllekjøring – fordi han løp ved siden av bilen sin!